**รูปภาพประกอบด้วย ข้อความ, ภาพหน้าจอ, ตัวอักษร, เครื่องหมาย

คำอธิบายที่สร้างโดยอัตโนมัติ**

**82 ปี เทคโนโลยีความก้าวหน้าทางการแพทย์ สถาบันโรคทรวงอก**

กรมการแพทย์ โดยสถาบันโรคทรวงอก จัดวันสถาปนา 82 ปี สถาบันโรคทรวงอก ชูเทคโนโลยีความก้าวหน้าทางการแพทย์ สถาบันโรคทรวงอก เป็นศูนย์กลางของโรคหัวใจหลอดเลือดและปอด

**นายแพทย์ธนินทร์ เวชชาภินันท์ รองอธิบดีกรมการแพทย์** เปิดเผยภายหลังเป็นประธานเปิดงานว่า สถาบันโรคทรวงอกเปิดให้บริการมาตั้งแต่ปี พ.ศ. 2482 และได้รับการสถาปนาอย่างเป็นทางการในวันที่ 24 มิถุนายน พ.ศ.2485 จากอดีตจนถึงปัจจุบันผ่านมากว่า 82 ปี สถาบันโรคทรวงอกมีการพัฒนาอย่างต่อเนื่อง ขยายการให้บริการรักษาโรคปอดและหัวใจที่ยุ่งยากซับซ้อนโดยนำเทคโนโลยีทันสมัยเข้ามารักษาผู้ป่วยเป็นลำดับต้นๆ ของประเทศ เพื่อการรักษาที่ได้คุณภาพตามมาตรฐานวิชาชีพ จนเป็นแหล่งศึกษาดูงาน ฝึกอบรมของแพทย์ พยาบาลและสหวิชาชีพในระดับชาติและนานาชาติมาโดยตลอด จากการวิวัฒนาการความก้าวหน้าที่พัฒนาอย่างต่อเนื่อง สถาบันโรคทรวงอก จึงได้จัดวันสถาปนา 82 ปี สถาบันโรคทรวงอก ขึ้น ในหัวข้อ เทคโนโลยีความก้าวหน้าทางการแพทย์สถาบันโรคทรวงอก เพื่อให้บุคลากรทางการแพทย์และสาธารณสุขทราบถึงเทคโนโลยีที่ทันสมัย เพื่อใช้ใน การดูแลรักษาผู้ป่วยโรคหัวใจหลอดเลือดและปอด

**นายแพทย์เอนก กนกศิลป์ ผู้อำนวยการสถาบันโรคทรวงอก** กล่าวว่าปัจจุบันสถาบันโรคทรวงอกได้นำเทคโนโลยีและนวัตกรรมเข้ามาใช้ทางการแพทย์ในด้านโรคหัวใจมีการพัฒนาระบบส่งต่อผู้ป่วยโรคกล้ามเนื้อหัวใจขาดเลือดเฉียบพลันตลอด 24 ชั่วโมง ในรูปแบบเครือข่ายสุขภาพ รวมทั้งมีการรักษาผู้ป่วยหลอดเลือดหัวใจตีบที่มีความยุ่งยากซับซ้อน การรักษาโรคหลอดเลือดหัวใจตีบที่มีหินปูนมากด้วยหัวกรอเพชรความเร็วสูง การรักษาโรคหัวใจขาดเลือดเรื้อรังจากการอุดตันผ่านทางสายสวน การรักษาผู้ป่วยโรคหัวใจและปอดที่มีภาวะวิกฤตโดยใช้เครื่องพยุงการทำงานทดแทนหัวใจและปอด (ECMO) การรักษาลิ้นหัวใจเอออร์ติกตีบผ่านทางสายสวนหัวใจ การผ่าตัดทำทางเบี่ยงหลอดเลือดหัวใจ การผ่าตัดผ่านช่องอกแบบแผลเล็ก หรือ Minimal Invasive surgery (MIS) หลังจากการทำหัตการเสร็จสิ้น ผู้ป่วยจะได้รับการักษาอย่างต่อเนื่องโดยทีมสหสาขาวิชาชีพ มีการจัดตั้งศูนย์ฝึกอบรมปฏิบัติการช่วยชีวิตพื้นฐานและการช่วยชีวิตขั้นสูง สถาบันโรคทรวงอกยังมีการพัฒนาศักยภาพบุคลากรทางการแพทย์ในการดูแลผู้ป่วยโรคหัวใจทั้งระดับชาติและนานาชาติ อาทิ การฝึกอบรมแพทย์เฉพาะทางสาขา อายุรแพทย์โรคหัวใจ และ ศัลยแพทย์หัวใจและทรวงอก อนุสาขาแพทย์มัณฑนากรหัวใจและหลอดเลือด แพทย์สรีระไฟฟ้าหัวใจ ฝึกอบรมพยาบาลเฉพาะทางด้านหัวใจและหลอดเลือด และพยาบาลเฉพาะทางด้านโรคปอด

ในด้านการรักษาโรคปอด สถาบันโรคทรวงอกมีพัฒนาอย่างต่อเนื่องจนถึงปัจจุบัน ให้บริการ One stop service ทุกวันสำหรับผู้ป่วยวัณโรค เปิดให้บริการคลินิกวัณโรคดื้อยาแห่งแรกของประเทศไทย มีการใช้ยาสูตรใหม่เพิ่มโอกาสในการหายขาด มีห้องปฏิบัติการวัณโรคครบวงจรที่สุดในประเทศไทยเพื่อช่วยวินิจฉัยได้รวดเร็วและแม่นยำยิ่งขึ้น ด้วยการตรวจระดับโมเลกุลสำหรับการหาเชื้อวัณโรค อีกทั้งสามารถตรวจหาเชื้อวัณโรคที่มีการดื้อต่อยาหลายขนานมาก และสามารถทดสอบการดื้อต่อยาต้านวัณโรคทุกชนิด นอกจากนี้ได้นำเทคโนโลยีเข้ามาพัฒนาเป็นนวัตกรรมเพื่อใช้กำกับติดตามการรับประทานยาของผู้ป่วยด้วย application TB VDOT เพื่อการดูแลที่ตีต่อเนื่องและมีประสิทธิภาพสูงสุด มีระบบดูแลรักษามะเร็งปอดครบวงจร ส่องกล้องหลอดลมร่วมกับใช้คลื่นเสียงความถี่สูงกำหนดตำแหน่งเพื่อตัดชิ้นเนื้อเพื่อให้ได้การวินิจฉัยอย่างแม่นยำ และการตรวจส่องกล้องดูดชิ้นเนื้อในต่อมน้ำเหลืองกลางหน้าอก ซึ่งสถาบันโรคทรวงอกสามารถให้การรักษามะเร็งปอดที่ครอบคลุมในทุกมิติ มีทีมผู้เชี่ยวชาญ สามารถให้การรักษาด้วยหัตถการส่องกล้องหลอดลมชนิดแข็งและใส่อุปกรณ์ค้ำยันหลอดลมเพื่อแก้ไขก้อนมะเร็งอุดกั้นหลอดส่วนต้น

จากการพัฒนาองค์ความรู้เทคโนโลยีและนวัตกรรมการดูแลรักษาด้านโรคทรวงอกจากอดีตจนถึงปัจจุบันสถาบันโรคทรวงอกถือเป็นศูนย์กลางของโรคหัวใจหลอดเลือดและปอด ด้วยเทคโนโลยีต่างๆที่ทันสมัยและทรงคุณค่า ที่มีความเป็นเลิศทางการแพทย์ระดับชาติและนานาชาติ

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\* ขอขอบคุณ 31 กรกฏาคม 2567**